**Ministru kabineta rīkojuma projekts „** **Par atļauju veikt mežacūku līķu un to blakusproduktu savākšanu, pārstrādi un likvidēšanu, nepiemērojot Publisko iepirkumu likuma prasības”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts šo jomu neskar. |
| **I. Tiesību akta projekta izstrādes nepieciešamība** |
| 1. | Pamatojums | Publisko iepirkumu likuma 3. panta astotā daļa un Ministru kabineta 2004. gada 17. februāra noteikumi Nr.83 “Āfrikas cūku mēra likvidēšanas un draudu novēršanas kārtība”.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kopš 2014. gada Latvijā ir konstatēts Āfrikas cūku mēris (turpmāk – ĀCM) ir epizootiska rakstura slimība, kas ļoti strauji izplatās cūku sugas dzīvnieku vidū. Slimība cūkām nav ārstējama. Ievērojot ĀCM izplatīšanās draudus, dzīvnieku izcelsmes blakusproduktus (tostarp dzīvnieku līķus) nepieciešams likvidēt pēc iespējas ātrāk. Pārtikas un veterinārais dienests (turpmāk – PVD) ir izvērtējis dzīvnieku izcelsmes blakusproduktu uzņēmēju un uzņēmumu atbilstību normatīvo aktu prasībām par dzīvnieku izcelsmes blakusproduktu apriti. Normatīvo aktu prasībām atbilstošajiem uzņēmumiem ir piešķirts PVD atzīšanas numurs.Mežacūku līķus, kas ir nobeigušies no ĀCM, līdz šim likvidēja sadedzinot PVD Dienvidlatgales pārvaldes dzīvnieku izcelsmes blakusproduktu sadedzināšanas iekārtā “Hurikan PRO 1000” (PVD atzīšanas numurs A 066990) (turpmāk – iekārta “Hurikan PRO 1000”). Sākot ar šā gada 1. martu iekārtas “Hurikan PRO 1000” darbība ir apturēta, jo Valsts vides dienesta Daugavpils reģionālā pārvalde un Latvijas Republikas Valsts kontrole norādīja, ka iekārtas “Hurikan PRO 1000” darbība neatbilst normatīvo aktu prasībām par atkritumu apsaimniekošanu. Lai varētu darbināt iekārtu “Hurikan PRO 1000” PVD bija jāsaņem B kategorijas piesārņojošas darbības atļauja saskaņā ar Ministru kabineta 2010. gada 30. novembra noteikumos Nr. 1082 "Kārtība, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai"” noteikto. Saskaņā ar normatīvajos aktos noteikto, Zemkopības ministrija uzskata, ka dzīvnieku izcelsmes blakusproduktu sadedzināšanas iekārtām šāda atļauja nav nepieciešama. Tomēr Valsts vides dienesta Daugavpils reģionālā pārvalde un Latvijas Republikas Valsts kontrole uztur spēkā prasību par B kategorijas piesārņojošas darbības atļaujas nepieciešamību. Šādi Valsts vides dienesta Daugavpils reģionālā pārvaldes un Latvijas Republikas Valsts kontroles uzliktie tiesiskie pienākumi prasīja nesamērīgi lielus resursu ieguldījumus no valsts budžeta, tāpēc PVD pieņēma lēmumu par iekārtas “Hurikan PRO 1000” darbības apturēšanu. 2017. gada 8. decembrī PVD izsludināja iepirkumu par savvaļas cūku līķu un savvaļas cūku izcelsmes blakusproduktu likvidēšanu. 2018. gada 12. janvārī tika noslēgts līgums ar vienīgo pretendentu – SIA “Entalpija”, (reģistrācijas numurs 50003275621, adrese: Inčukalna novads, Vangaži, Gaujas iela 24, LV-2136, PVD atzīšanas numurs A 057013), nosakot maksu EUR 242,50 bez PVN par vienas tonnas iznīcināšanu. 2018. gada janvāra mēnesī uzņēmums pieņēma trīs kravas (kopā 5380 kg) un veica cūku izcelsmes blakusproduktu likvidāciju. 2018. gada 9. februārī pieņēma 2860 kg blakusproduktu uzglabāšanai, jo tika konstatēti sadedzināšanas krāsns bojājumi un iznīcināšana nenotika. Turpmākā laikā – 15., 19. un 22. februārī – kopā tika saņemti 5720 kg blakusproduktu un tie netika iznīcināti. Tika solīts veikt krāsns remontdarbus divu nedēļu laikā. 2018.gada 27.februārī PVD inspektora apmeklējuma laikā uzņēmumā krāsns eksplodēja, apdraudot gan uzņēmuma darbiniekus, gan PVD inspektoru. Pēc šī notikuma SIA “Entalpija” atkārtoti informēja, ka divu nedēļu laikā krāsns remontdarbi tiks uzsākti. Papildus tam arī apkārtējā infrastruktūra un deratizācijas pasākumi netiek nodrošināti nepieciešamā līmenī.Pakalpojuma līgums Nr. PVD 2018/1 par blakusproduktu likvidēšanu, kas noslēgts 2018. gada 12. janvārī ar SIA “Entalpija”, tiek lauzts saskaņā ar šī līguma 8.5.1.punktu, kas paredz pasūtītāja tiesības vienpusējā kārtā lauzt līgumu, ja: izpildītājs neveic pakalpojumu vispār vai veic to neatbilstoši līguma nosacījumiem. Saskaņā ar šī līguma 8.7.punktu, ja līgums tiek lauzts pirms termiņa, tas uzskatāms par lauztu 10 (desmitajā) dienā pēc attiecīga paziņojuma nosūtīšanas otrai pusei. PVD (pasūtītājs) lauzis šo līgumu ar SIA “Entalpija” (izpildītājs) un paziņojumu par to izpildītājam nosūtījis 2018. gada 7. martā. Tādējādi dotais līgums uzskatāms par lauztu 2018. gada 17. martā.Ņemot vērā to, ka iekārtas “Hurikan PRO 1000” darbība ir apturēta un SIA “Entalpija” sadedzināšanas krāsns ir saplīsusi, SIA ”Grow Energy” dzīvnieku izcelsmes blakusproduktu pārstrādes uzņēmums (reģistrācijas numurs 40103275664, juridiskā adrese: “Gravas”, Limbažu pagasts, Limbažu novads, LV-4020, faktiskā adrese: “Gravas”, Limbažu pagasts, Limbažu novads, LV-4020; Pārtikas un veterinārā dienesta atzīšanas numurs A 064721) patlaban ir valstī vienīgais uzņēmums, kurā ir iespējams veikt mežacūku līķu un to blakusproduktu savākšanu, pārstrādi un likvidēšanu atbilstoši normatīvo aktu prasībām. Plānots, ka līgumcena EUR 80 000,00 bez PVN apmērā nosegs pakalpojuma nodrošināšanu laika periodā līdz jauna iepirkuma līguma noslēgšanai saskaņā ar Publisko iepirkuma likuma prasībām. Ņemot vērā atšķirības tehnoloģiskajos procesos, SIA „Grow energy” prognozētās izmaksas sastāda EUR 310,00 bez PVN par vienas tonnas iznīcināšanu. Papildus tam ir nepieciešams nodrošināt mežacūku līķu un to blakusproduktu transportēšanu no to savākšanas vietām (konteineriem) uz to pārstrādes un likvidēšanas vietu. Iepriekš šāda veida pakalpojumu, balstoties uz 2017.gada 2.augusta līgumu Nr. PVD 2017/44, nodrošināja SIA “Baltic Trade”, kas par mežacūku līķu un to blakusproduktu transportēšanu uz SIA “Entalpija” noteica samaksu EUR 2,52 bez PVN par vienu kilometru. Ņemot vērā tehnoloģisko procesu specifiku, kā arī nepieciešamību nodrošināt biodrošības pasākumu kopumu, SIA „Grow energy” spēj pati nodrošināt mežacūku līķu un to blakusproduktu transportēšanu uz to pārstrādes un likvidēšanas vietu, par samaksu EUR 1,40 EUR par vienu kilometru. Faktiskos izdevumus par mežacūku līķu un to blakusproduktu savākšanu, pārstrādi un likvidēšanu segt no valsts budžeta apakšprogrammā 70.06.00 iekļautās funkcijas “Dzīvnieku infekcijas slimību profilakses un apkarošanas, mikroorganismu rezistences uzraudzības, kā arī pārtikas produktu nekaitīguma un kvalitātes nodrošināšanas pasākumi” Āfrikas cūku mēra uzraudzības un apkarošanas programmai paredzētajiem finanšu līdzekļiem.Publisko iepirkumu likumā nav noteikti termiņi, kas būtu jāievēro rīkojot sarunu procedūru. Tomēr, ir nepieciešams laiks, lai nodrošinātu sarunu procedūras atbilstību Publisko iepirkumu likuma mērķiem, Sarunu procedūras nolikuma izstrādi, piedāvājuma izvērtēšanu un apspriestos ar pretendentu par līguma izpildi, dokumentējot visu procedūru. Attiecīgi, šo darbību veikšanas laikā pastāvēs apdraudējums, ka ĀCM ierosinātāja tālākai izplatībai un nokļūšanai no mežacūkām uz mājas cūkām. Lai samazinātu ĀCM ierosinātāja cirkulāciju dabā, ir ļoti svarīgi nekavējoties nodrošināt mežacūku līķu un to inficēto blakusproduktu tūlītēju savākšanu, pārstrādi un likvidēšanu, jo nesavāktie mežacūku līķi un to inficētie blakusprodukti sāk uzkrāties lielos apjomos, siltā laika ietekmē tie sadalīsies, radīs smakas un iztecējušie mežacūku līķu šķidrumi pievilinās savvaļas putnus un grauzējus, kas savukārt izplatīs ĀCM ierosītāju tuvākā un tālākā apkārtnē. Tādejādi ļoti palielināsies ĀCM izplatības draudi mežacūku populācijā un iespējami arī ĀCM uzliesmojumi mājas cūku fermās un lielajos cūkkopības kompleksos. |
| 3. | Projekta izstrādē iesaistītās institūcijas un publiskas personas kapitālsabiedrības | Pārtikas un veterinārais dienests |
| 4. | Cita informācija | Nav  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rīkojuma projekta tiesiskais regulējums attieksies uz Pārtikas un veterināro dienestu. |
| 2. | Tiesiskā regulējuma ietekme uz tautsaimniecību un administratīvo slogu | Rīkojuma projekta tiesiskais regulējums tautsaimniecību kā valsts saimniecības nozari neietekmē un administratīvo slogu nerada. Regulējums tieši un būtiski neietekmē uzņēmējdarbības vidi – mazos un vidējos uzņēmumus, mikrouzņēmumus un jaunveidotus uzņēmumus, ne arī konkurenci, vidi un nevalstisko organizāciju darbību, tāpēc uz šīm jomām tas nav attiecināms. Savukārt veselības jomu regulējums ietekmē tieši, pozitīvi un būtiski, palielinot biodrošību valstī kopumā. Rīkojuma projektā ietvertais tiesiskais regulējums ir tikai viens no pasākumiem, lai ierobežotu ĀCM izplatīšanos un novērstu slimības ierosinātāja nokļūšanu no mežacūkām uz mājas cūkām.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
|  **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
|  **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr.970 “Sabiedrības līdzdalības kārtība attīstības plānošanas procesā” 5. punktam sabiedrības līdzdalības kārtība ir piemērojama tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas.Ņemot vērā, ka sagatavotais rīkojuma projekts neatbilst minētajiem kritērijiem, sabiedrības līdzdalības kārtība rīkojuma projekta izstrādē netiek piemērota. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav.  |

Zemkopības ministra p.i. Uldis Augulis

Zemkopības ministrijas valsts sekretāre Dace Lucaua

Tora 67027620

Aija.tora@zm.gov.lv